WIND Hellas

Η WIND Hellas (πρώην Telestet Hellas και αργότερα επίσης TIM Hellas) είναι ένας ολοκληρωμένος πάροχος τηλεπικοινωνιών με έδρα την Αθήνα και περισσότερους από 4,4 εκατομμύρια ενεργούς συνδρομητές (Σεπτέμβριος 2010). Οι πραγματικοί αριθμοί για τα έτη μετά το 2015 είναι εμπιστευτικοί αλλά σύμφωνα με την έκθεση της Ελληνικής Κυβέρνησης για το έτος 2017, η Wind έχει μερίδιο 15-25% των ενεργών συνδρομητών κινητής τηλεφωνίας και 10-15% μερίδιο ενεργών συνδρομητών σταθερής τηλεφωνίας. Το εμφανιζόμενο όνομα της WIND είναι: WIND GR ενώ για το Q-Telecom είναι: Q-Telecom.

Στις 16 Αυγούστου 2021 η εταιρεία εξαγοράστηκε σε ποσοστό 100%, από την United Group (UG), ο οποίος όμιλος κατέχει και την συνδρομητική τηλεόραση NOVA, και τους προσεχούς μήνες οι δύο εταιρείες θα ενοποιηθούν με το δεύτερο όνομα.

Ιστορία

Telestet (1992-2004)
Ξεκίνησε με το όνομα Telestet στα μέσα του 1992 ιδιοκτησία της νεοϊδρυθείσας τότε STET Hellas Τηλεπικοινωνίες Α.Ε.Β.Ε. θυγατρικής της ομότιτλης τότε Ιταλικής STET – Società Finanziaria Telefonica με πρώτη έδρα την Αθήνα. Ήταν η πρώτη εταιρεία στην Ελλάδα που της χορηγήθηκε άδεια δημιουργίας εθνικού δικτύου υπηρεσιών κινητής τηλεφωνίας (GSM) από το Υπουργείο Μεταφορών και Επικοινωνιών στις 30 Σεπτεμβρίου του ίδιου έτους.

Για να αποκτηθεί η συγκεκριμένη άδεια η Telestet επένδυσε το ποσό των 30 δισ. δρχ. (88 περίπου εκατ. ευρώ) όπου αποτελούσε μία από τις μεγαλύτερες επενδύσεις στην Ελλάδα μετά το τέλος του Δευτέρου Παγκοσμίου Πολέμου.

Στα τέλη του 1992, η STET Hellas μεταφέρεται στο Μαρούσι ενώ στις 29 Ιουνίου του 1993 πραγματοποιείται η πρώτη κλήση από κινητό τηλέφωνο στην Ελλάδα. Τον Μάιο του 1997, η Telestet λανσάρει πρώτη στην Ελλάδα την υπηρεσία καρτοκινητής Bfree, ενώ έναν χρόνο μετά, γίνεται η πρώτη ελληνική εταιρεία κινητής τηλεφωνίας που εισάγεται στις διεθνείς αγορές, στα χρηματιστήρια του Άμστερνταμ και της Νέας Υόρκης. Στις 23 Σεπτεμβρίου του 1999, η Telestet λανσάρει τον πρώτο αποκλειστικό δορυφόρο στην Ελλάδα, ονόματι Iridium (Ιρίδιο).

Τον Ιούνιο του 2001 ήταν η πρώτη εταιρεία τηλεπικοινωνιών στην Ελλάδα και μία από τις πρώτες στον κόσμο που απέκτησε το πιστοποιητικό διαχείρισης ISO 9001:2000 ενώ παράλληλα τίθεται σε λειτουργία η υπηρεσία GPRS. Τον επόμενο μήνα, χορηγήθηκε άδεια υπηρεσίας UMTS επενδύοντας το ποσό των 146,7 εκατ. ευρώ, και η οποία τέθηκε σε λειτουργία στις 27 Ιανουαρίου 2004. Κατά το 2002 και το 2003 αντίστοιχα η STET Hellas προχώρησε στις εξολοκλήρου (μέσω συγχώνευσης) απορροφήσεις των θυγατρικών: Telepolis Α.Ε. με έτος ίδρυσης το 1999, και Telesoft Ελλάς Α.Ε. με έτος ίδρυσης το 1996.

TIM Hellas (2004-2007)
Στις 8 Φεβρουαρίου 2004, το εμπορικό σήμα της εταιρείας άλλαξε σε TIM Hellas, ιδιοκτησία της μετονομασθείσας και ομότιτλης TIM Hellas Α.Ε.Β.Ε. θυγατρικής της ομότιτλης TIM S.p.A. (Telecom Italia Mobile) που είναι μέρος της Telecom Italia η οποία συγχωνεύτηκε με την STET εφτά χρόνια πριν και μέλος της Freemove, του μεγαλύτερου τηλεπικοινωνιακού οργανισμού στην Ευρώπη, που αποτελείται από την Γαλλική Orange, την Deutsche Telekom και την Σουηδική Telia Company.

Στις 4 Απριλίου του 2005, η TIM S.p.A. πούλησε το 80,87% της συμμετοχής της στην TIM Hellas μέσω κεφαλαίων που έχουν εγκριθεί από την Βρετανική Apax Partners και την Αμερικανική TPG Capital - Texas Pacific Group. Η συναλλαγή ανήλθε σε 1.114.100.000€ ενώ η αποτίμηση της TIM Hellas ανήλθε σε 1.600.000.000€ (16,43 ανά μετοχή) και ως επί το πλείστον ολοκληρώθηκε μετά την τελική έγκριση των κρατικών αρχών τρεις μήνες μετά. Την περίοδο εκείνη, η TIM Hellas εξαγοράζεται και απορροφάται από την Troy Gac Α.Ε. πρώην ACV Finance με έτος ίδρυσης το 2003, για να μετατραπεί στη νέα TIM Hellas.

Στις 31 Ιανουαρίου του 2006 η TIM Hellas εξαγοράζει την Q-Telecom για 350.000.000€, η οποία απορροφάται εξολοκλήρου, ένα χρόνο αργότερα.

WIND Hellas (2007-2021)
Στις 7 Φεβρουαρίου του 2007, η Apax Partners και η TPG Capital ανακοίνωσαν ότι η TIM Hellas αγοράστηκε από την Weather Investments (μετέπειτα Wind Telecom) που ήταν ιδιωτική εταιρεία συμμετοχών ιδιοκτησίας αρχικά του Αιγύπτιου μεγιστάνα Naguib Sawiris και από το 2011 της Ολλανδικής πολυεθνικής VEON που απορρόφησε δια συγχώνευσης την παραπάνω εταιρεία, καταθέτοντας από τα κεφάλαια που είχε για την εξαγορά 500.000.000€ αποπληρώνοντας παράλληλα τις οφειλές που είχε και έφταναν στο ύψος των 2,9 δισεκατομμυρίων ευρώ.

Σχεδόν τέσσερις μήνες αργότερα (στις 5 Ιουνίου) το εμπορικό σήμα της εταιρείας άλλαξε σε WIND Hellas ιδιοκτησία της μετονομασθείσας και ομότιτλης WIND Hellas Α.Ε.Β.Ε. θυγατρικής της ομότιτλης Ιταλικής Wind Telecomunicazioni SpA η οποία στα τέλη του 2016 συγχωνεύτηκε με την H3G SpA για τη δημιουργία της Wind Tre SpA η οποία ανήκει στην Βρετανοκινεζική πολυεθνική CK Hutchison Holdings χωρίς να έχει κάποια σχέση με την μητρική TIM SpA.

Τον Οκτώβριο του 2007 εξαγοράζει την Tellas (πρώην Evergy με έτος ίδρυσης το 2001) πάροχο σταθερής τηλεφωνίας την οποία κατείχε η ΔΕΗ λανσάροντας υπηρεσίες διαδικτύου, σταθερής και κινητής τηλεφωνίας σε έναν ενιαίο λογαριασμό με ειδικές εκπτώσεις, και η οποία απορροφά έναν χρόνο αργότερα την WIND Hellas για να μετατραπεί εξολοκλήρου στη νέα WIND Hellas Τηλεπικοινωνίες Α.Ε.Β.Ε.

Στα τέλη του 2010, η WIND Hellas εξαγοράζεται από 6 διεθνή επενδυτικά κεφάλαια, τα οποία διαχειρίζονται συνολικά περισσότερα από 80.000.000.000$. Για την εξαγορά της εταιρείας εισφέρουν 420.000.000€, ποσό που αποτελεί τη μεγαλύτερη ιδιωτική επένδυση στην Ελλάδα, τα τελευταία δύο χρόνια.

Τον Ιούνιο του 2011, ξεκινά τον εκσυγχρονισμό του δικτύου της σε όλη την Ελλάδα σε συνεργασία με τη Huawei έργο που ολοκληρώνεται το 2014 δημιουργώντας το πιο γρήγορο δίκτυο κινητής τηλεφωνίας στη χώρα με ταχύτητες ως και 42 Mbps, ενώ έξι μήνες μετά ανανεώνει τα δικαιώματα χρήσης συχνοτήτων στο φάσμα GSM 900 καταβάλλοντας, από ίδια κεφάλαια, το ποσό των 92.300.000.000€, μία μεγάλη επένδυση για την ελληνική οικονομία. Τον Σεπτέμβριο του 2012 συνάπτει συνεργασία με τον Όμιλο Εταιριών Πάνου Γερμανού για την αποκλειστική διάθεση του συνόλου των υπηρεσιών της από το δίκτυο καταστημάτων του Public.

Τον Ιούνιο του 2013 η WIND Hellas υπογράφει συνεργασία με την Vodafone Greece για τη μερική κοινή χρήση του δικτύου κινητής επικοινωνίας 2G/3G, κυρίως στην περιφέρεια και περιορισμένα σε μερικές αστικές περιοχές, ενώ την ίδια περίοδο μέχρι το 2020 κατέχει το 33% του μετοχικού κεφαλαίου της Forthnet. Τον Οκτώβριο του 2014, αποκτά δικαιώματα χρήσης ραδιοσυχνοτήτων από την Εθνική Επιτροπή Τηλεπικοινωνιών και Ταχυδρομείων για δύο τμήματα (2 x 10 MHz) στη ζώνη των 800MHz και επίσης για τέσσερα τμήματα (2 x 20MHz) στη ζώνη των 2600MHz, συνολικής αξίας 121.825.000.000€.

Εξαγορά από την United Group, και συγχώνευση με την NOVA Τηλεπικοινωνίες (2021-σήμερα)
Στις 16 Αυγούστου 2021 η εταιρεία εξαγοράστηκε σε ποσοστό 100%, από την Ολλανδικών συμφερόντων πολυεθνική United Group (UG), ο οποίος όμιλος κατέχει και την NOVA. Η εξαγορά εγκρίθηκε από την Γενική Διεύθυνση Ανταγωνισμού της Ευρωπαϊκής Ένωσης μετά από τέσσερις μήνες και μετέπειτα ολοκληρώθηκε κάτι που θα επισπεύσει στη συγχώνευση της πρώτης με τη δεύτερη κατά το 2022, ενώ στην συμφωνία εξαγοράς περιλαμβάνεται ακόμα, και η απόκτηση της καρτοκινητής Q-Telecom η οποία τυπικά ήταν ξεχωριστή εταιρεία που εξαγόρασε η τότε TIM Hellas το 2006 και απορρόφησε έναν χρόνο αργότερα λίγο καιρό μετά την μετονομασία του στο τρέχον.

Στις 10 Ιανουαρίου 2022 διάφορες ιστοσελίδες ανέφεραν πως η εταιρεία θα αλλάξει ξανά όνομα, μετά από 15 χρόνια, είτε σε NOVA είτε σε EON, ωστόσο τελικά δέκα ημέρες μετά (στις 20 Ιανουαρίου) αναφέρθηκε πως το brand name της WIND που ανήκει στην Ιταλική Wind Tre, θα καταργηθεί πλήρως για την Ελλάδα καθώς θα μετονομαστεί σε NOVA Τηλεπικοινωνίες το διάστημα Σεπτεμβρίου-Οκτωβρίου 2022, διατηρώντας μόνο την επωνυμία NOVA για τις δραστηριότητες της, όπως είχε κάνει ακριβώς και με την άλλοτε ταλαιπωρημένη Forthnet. Δεν γνωρίζουμε μέχρι στιγμής ακόμη, αν θα διατηρήσει ή καταργήσει, η United Group, και το brand name της Q-Telecom, το οποίο επίσης απέκτησε, η ίδια από την WIND.

Καρτοκινητή
Το WIND F2G (ξεκίνησε αρχικά ως Telestet B Free, και μετονομάστηκε αργότερα σε ΤΙΜ Free to Go, στιλιζαρισμένο ως TIM F2G) και η Q-Telecom είναι οι καρτοκινητές της εταιρίας.

Wind Vision
Η Wind Vision ήταν μια υπηρεσία ψηφιακής τηλεόρασης που εισήχθη από τη WIND τον Απρίλιο του 2018. Βασιζόταν σε μια ευρυζωνική υποδομή IPTV, όπου ο ψηφιακός ήχος και η όραση μεταφέρονταν μέσω τηλεφωνικής γραμμής σε έναν αποκωδικοποιητή και στην τηλεόραση του πελάτη. Στις 25 Απριλίου 2018, ο τότε Διευθύνων Σύμβουλος της WIND Νάσος Ζαρκαλής παρουσίασε την υπηρεσία IPTV της εταιρείας. Ήταν ο πρώτος αποκωδικοποιητής Android TV στην Ελλάδα με ενσωματωμένο το Netflix. Επίσης, ήταν η πρώτη υπηρεσία που προσέφερε ανάλυση 4KTV με τεχνολογία HDR 10.

Η υπηρεσία προσέφερε περισσότερα από 60 ζωντανά κανάλια, πρόσβαση σε όλες τις υπηρεσίες της Google όπως Ταινίες Google Play, εφαρμογές μουσικής, YouTube, χρήση Ηλεκτρονικού Οδηγού Προγράμματος (EPG), πολλαπλές οθόνες και κατ' απαίτηση (επτά ημέρες ενημέρωση και επανεκκίνηση). Ήταν διαθέσιμο σε όλους τους συνδρομητές σταθερής γραμμής WIND Hellas και παρείχε δύο πακέτα, οικογενειακό και πλήρες πακέτο, που περιελάμβανε όλα τα κανάλια Novasports. Μέχρι το τέλος Μαρτίου 2021 ανακοινώθηκε ότι η Wind Vision είχε 80.000 συνδρομητές, καθιστώντας την τον τέταρτο μεγαλύτερο πάροχο τηλεόρασης.

Στις 1 Ιουνίου του 2022, η WIND Hellas, ανακοίνωσε ότι τα καταστήματά της διαθέτουν πλέον προς πώληση την πλατφόρμα ΕΟΝ TV, σηματοδοτώντας ουσιαστικά την πρώτη συνδυαστική προϊοντική ενέργεια των δυο εταιρειών, της οποίας η ολοκλήρωση της συγχώνευσης υπό το brand της δεύτερης έως τα τέλη του έτους αποτελεί πρόθεση για την United Group, παρέχοντας "ολιστικές" υπηρεσίες τηλεπικοινωνιών και περιεχομένου (σταθερή και κινητή τηλεφωνία, ίντερνετ και συνδρομητική τηλεόραση). Μετά από εννέα μέρες (10 Ιουνίου) ανακοινώθηκε πως από 31 Δεκεμβρίου του ίδιου έτους καταργείται η υπηρεσία WIND VISION στα πλαίσια της ενοποίησης, δίνοντας την δυνατότητα στους κατόχους της υπηρεσίας να την αντικαταστήσουν με την πλατφόρμα EON TV με αποκλειστικούς προνομιακούς όρους.

Παράλληλα η United Group, απέκτησε τα τηλεοπτικά δικαιώματα της Premier League, διαθέτοντας τα τόσο στην NOVA, όσο και την EON TV, ενώ ξεκίνησαν εκ νέου διαφημιστικά σποτ μαζί οι δύο εταιρείες, ανοίγοντας επισήμως τον δρόμο στη συγχώνευση η οποία αναμένεται να ολοκληρωθεί τον Δεκέμβριο του 2022.

Σήμερα
Οι συνδρομητές κινητής τηλεφωνίας στην Ελλάδα ανέρχονται στα 18.198.884 με ποσοστό διείσδυσης 170% (τέλη Ιουνίου 2010) και η WIND κατέχει το 23% των συνδρομητών με 4.191.700 ενεργές γραμμές. Οι αριθμοί των συνδρομητών της ξεκινούν με 693.699 (μέσω της απορροφούσας Q-Telecom) και από 690. Ωστόσο, όλοι αυτοί οι αριθμοί δεν ανήκουν απαραίτητα σε συνδρομητές της WIND λόγω της φορητότητας του αριθμού για δίκτυα κινητής τηλεφωνίας.

Εταιρικά λογότυπα

Δείτε επίσης
Τηλεπικοινωνίες στην Ελλάδα
NOVA
Q-Telecom

Παραπομπές

Εξωτερικοί σύνδεσμοι
Ο διαδικτυακός τόπος της WIND Hellas
Ο διαδικτυακός τόπος της Q-Telecom

Πάροχοι υπηρεσιών διαδικτύου της Ελλάδας
Πάροχοι υπηρεσιών κινητής τηλεφωνίας της Ελλάδας
Ελληνικά εμπορικά σήματα